**Aiškinamasis raštas**

**DĖL PRITARIMO PROJEKTO „KLAIPĖDOS VAIKŲ GLOBOS NAMŲ „SMILTELĖ“ PATALPŲ IR INFRSTRUKTŪROS PRITAIKYMAS VAIKŲ DIENOS CENTRO VEIKLAI“ ĮGYVENDINIMUI**

1. **Sprendimo projekto esmė, tikslai ir uždaviniai**

 Teikiamu tarybos sprendimu prašoma pritarti projekto „Klaipėdos vaikų globos namų „Smiltelė “ patalpų ir infrastruktūros pritaikymas vaikų dienos centro veiklai“ (toliau - Projektas) paraiškos teikimui ir finansavimui gauti pagal 2014 – 2020 metų Europos Sąjungos fondų investicijų veiksmų programos 8 prioriteto „Socialinės įtraukties didinimas ir kova su skurdu“ įgyvendinimo priemonę Nr.08.1.1-CPVA-V-427 „Institucinės globos pertvarka: investicijos į infrastruktūrą“.

1. **Projekto rengimo priežastys ir kuo remiantis parengtas sprendimo projektas**

 Klaipėdos mieste pagrindinė socialinių paslaugų organizatorė yra savivaldybė, o socialines paslaugas teikia biudžetinės ir viešosios įstaigos, nevyriausybinės organizacijos. Vaikų dienos centro (toliau – VDC) veiklą organizuoja BĮ Klaipėdos miesto šeimos ir vaiko gerovės centras, Klaipėdos maltiečių vaikų dienos centras, Klaipėdos samariečių bendrijos vaikų dienos centras „Jaunasis samarietis“ ir viešoji įstaiga „Liberi“.

 Įvertinus, kad Klaipėdos mieste per mėnesį socialinės paslaugos teikiamos 370 socialinės rizikos šeimoms, kuriose auginami apie 600 vaikų, tai metiniai vaikų dienos centro paslaugas gaunančių lankytojų rodikliai yra labai maži ir siekiant plėtoti VDC veiklą yra siekiama įkurti dar vieną VDC.

 Įvertinus Klaipėdos miesto savivaldybėje 2018 metais teikiamas socialines paslaugas pagal Lietuvos Respublikos socialinės apsaugos ir darbo ministro 2014 m.  sausio 20 d. įsakymu Nr. A1-23 (2016 m. spalio 25 d. įsakymo Nr. A1-578 redakcija) patvirtintus Socialinių paslaugų išvystymo normatyvus, nustatyta, kad miesto gyventojams (149 015 gyventojų) tenkantis vietų/paslaugų gavėjų skaičius socialinės priežiūros centruose (dienos centre, socialinių paslaugų centre, vaikų dienos centre, paramos šeimai centre) yra žymiai mažesnis nei nustatytas normatyvas : vaikams patvirtintas normatyvas 10 000 miesto gyventojų yra 30, Klaipėdoje tenka tik 19, atitinkamai normatyvinis vietų (paslaugų gavėjų) skaičius Klaipėdos miesto gyventojams yra 447, tenka 285 vietos.

 Palaipsniui pereinant nuo institucinės globos prie šeimoje ir bendruomenėje teikiamų paslaugų šeimai ir vaikui Klaipėdos miesto savivaldybės socialinių paslaugų 2019 metų plane (toliau – Planas) (parengtas atsižvelgiant į Klaipėdos miesto savivaldybės 2013–2020 metų strateginį plėtros planą ir savivaldybės 2019–2021 metų veiklos programas) numatyta per ateinančius 3 metus plėsti socialinių įgūdžių ugdymo ir palaikymo paslaugos teikimą vaikų dienos centruose, vaikams turintiems elgesio sutrikimų ir socializacijos visuomenėje problemų.

 Tuo tikslu buvo išanalizuotos turimos Savivaldybės patalpos ir atrinktos Klaipėdos vaikų globos namų „Smiltelė“ dalis patalpų, kurias būtų galima pritaikyti vaikų dienos centrui (toliau – VDC). Projekto metu siekiama atlikti Klaipėdos vaikų globos namų „Smiltelė“ dalies, 1 ir 2 aukšto patalpų, adresu Smiltelės g. 14, Klaipėda, rekonstrukciją. Rekonstruojamas plotas – 603 kv/m. Rekonstrukcijos/remonto darbai bus pritaikyti žmonėms, turintiems negalią (bus įrengtas keltuvas). Rekonstruotose patalpose VDC užimtumo veiklų vykdymui ir VDC lankytojų poreikių tenkinimui numatoma įsigyti būtinus baldus ir įrangą.

 Projektas bus įgyvendinamas vadovaujantis 2014-2020 metų Europos Sąjungos fondų investicijų veiksmų programos 8 prioriteto „Socialinės įraukties didinimas ir kova su skurdu“ įgyvendinimo priemonės Nr. 08.1.1-CPVA-V-427 „Institucinės globos pertvarka: investicijos į infrastruktūrą“ projektų finansavimo sąlygų aprašu (toliau – Aprašas), patvirtintu Lietuvos Respublikos socialinės apsaugos ir darbo ministro 2018 m. rugpjūčio 31 d. įsakymu Nr.A1-457.

 Pagal Aprašą galimi pareiškėjai yra savivaldybių administracijos. Vienas iš projekto įgyvendinimo reikalavimų – projektas turi būti įgyvendinamas kartu su partneriu. Todėl vadovaujantis 2018 m. lapkričio 29 d. Klaipėdos miesto savivaldybės administracijos (toliau – Savivaldybės) direktoriaus įsakymu Nr.AD1-2803 „Dėl Klaipėdos miesto savivaldybės administracijos projekto partnerių atrankos tvarkos aprašo patvirtinimo“ ir 2019 m. vasario 4 d. Savivaldybės direktoriaus įsakymu Nr. AD1-230 „Dėl Klaipėdos miesto savivaldybės administracijos projekto partnerio patvirtinimo“ patvirtintas projekto partneris viešoji įstaiga „Liberi“, teikianti vaikų dienos centro paslaugas.

 Priemonės įgyvendinimą administruoja Lietuvos Respublikos socialinės apsaugos ir darbo ministerija (toliau – Ministerija) ir viešoji įstaiga Centrinė projektų valdymo agentūra (toliau – įgyvendinančioji institucija).

 Š. m. spalio pabaigoje savivaldybės administracija pateikė projektinį pasiūlymą Ministerijai dėl valstybės projektų sąrašo sudarymo. Ministerijai įvertinus Projektą ir įtraukus į valstybės projektų sąrašą, savivaldybė įgys teisę teikti paraišką įgyvendinančiajai institucijai.

 Preliminarus paraiškos pateikimo terminas – 2020 m. vasario - kovo mėn.

  **3. Kokių rezultatų laukiama**

 Projekto metu bus atliktas Klaipėdos vaikų globos namų „Smiltelė“ dalies, 1 ir 2 aukšto patalpų (603 kv/m), adresu Smiltelės g. 14, Klaipėda, rekonstrukciją. Projektas įgyvendinamas tikslu išplėsti esamų vaikų dienos centrų veiklą, didinant gaunančių bendruomenines paslaugas vaikų skaičių, tame tarpe vaikams ir jaunimui, turintiems elgesio, psichologinių, socializacijos problemų. VDC veikla bus susijusi su socialinių ir gyvenimo įgūdžių ugdymu, sociokultūrinėmis ir kitomis su vaiko ugdymu, jo teisių apsauga, integracija į šeimą, visuomenę susijusiomis paslaugomis (socialinių, higienos įpročių formavimas, pagalba ruošiant pamokas ir kt.)

 Planuojamas paslaugas gausiančių nuolatinių lankytojų skaičius 50-150 asmenų viso projekto vykdymo laikotarpiu.

 **4. Sprendimo projekto metu gauti specialistų vertinimai**

 Sprendimo projektas derintas su Dokumentų valdymo specialistu, Teisės skyriaus specialistu, Investicijų ir ekonomikos, Finansų ir turto, Socialinių reikalų departamentais, Savivaldybės administracijos direktoriaus pavaduotoju, vicemeru.

 **5. Išlaidų sąmatos, skaičiavimai, reikalingi pagrindimai ir paaiškinimai**

 **6. Lėšų poreikis sprendimo įgyvendinimui**

 Projekto finansavimas sudarys 100 proc. tinkamų finansuoti projekto išlaidų.

 Projekto vertė – 363 000, 00 Eur.

 **7. Galimos teigiamos ar neigiamos sprendimo priėmimo pasekmės.**

 Neigiamų sprendimo priėmimo pasekmių nenumatoma.

Projektų skyriaus vedėja Elona Jurkevičienė